‘Slang-profeet het menseregte ondermyn’Foto: End Times Disciples Ministries /Facebook David Mosoma, ondervoorsitter van die kommissie, het gesê pastoor Penuel Mnguni het mense se reg tot menslike waardigheid misken deur sy volgelinge vreemde goed te laat eet tydens eredienste. “Geen godsdiens het die reg om mense te verkleineer en hul menslikheid te ondermyn nie,” het Mosoma gesê. Mnguni het Woensdag voor die kommissie in Braampark verskyn. Die kommissie het klagtes ondersoek dat hy sy gemeentelede slange, sintetiese hare, rotte en miere laat eet en op hulle rûe gery het. Die kommissie het Mnguni versoek om sy kerk se agtergrond te verduidelik, asook ŉ bewys van sy kwalifikasies en ŉ formele registrasiesertifikaat te wys. “Ons is baie bekommerd wat hom daartoe gelei het om sy gemeente slange en rotte te voer. Sy antwoord was dat sy optrede deur die Heilige Gees goedgekeur is,” het Mosoma gesê. Die kommissie sal na verwagting Vrydag ŉ burgerregteverhoor hou oor ŉ dieptestudie van die kommersialisering van godsdiens en die misbruik van mense se geloof.